Jozef Michalík

Doc. RNDr. Jozef Michalík, DrSc. (* 4. august 1946, Praha) je slovenský geológ, paleontológ, stratigraf a emeritný vedec so zameraním na morské makroskopické bezstavovce, karbonátové fácie a sekvenčnú stratigrafiu, paleoceánografiu, paleogeografiu a paleoklímu a na mezozoickú biostratigrafiu. Spolu s Milanom Sýkorom objavili stopy dinosaurov vo Vysokých Tatrách v Tichej doline. Pôvodný ichnodruhový názov stôp bol Coelurosaurichnus tatricus (dnes: Kayentapus, Anchisauripus a Anomoepus).

 Život 
Narodil sa v Prahe, vyrastal a študentské roky strávil v Dubnici nad Váhom. V rokoch 1960 -1964 študoval na gymnáziu v Ilave.Cambel, B., Slavkay, M., Kaličiak, M.: Významní slovenskí geológovia. Biografia, Veda, 2000, Bratislava, s. 308 - 310 Vysokoškolské štúdium absolvoval na Prírodovedeckej fakulte Univerzity Karlovej v Prahe v roku 1969, kde o rok neskôr získal aj titul RNDr. Od ukončenia štúdia začal pracovať v Geologickom ústave SAV (dnes Ústav vied o Zemi, SAV) ako vedecký pracovník. V roku 1976 obhájil titul CSc. a v roku 1994 získal titul DrSc. V období rokov 1996 až 2002 zastával funkciu riaditeľa Geologického ústavu. Od roku 1991 pôsobil aj ako externý vysokoškolský učiteľ na Katedre geológie a paleontológie Prírodovedeckej fakulty Univerzity Komenského v Bratislave, najprv ako hosťujúci docent (od 1998) a od roku 2005 ako riadny docent. Podieľal sa na výučbe predmetov Paleoklimatológia, Sekvenčná stratigrafia, Paleoceánológia a Geodynamický vývoj Západných Karpát. Počas svojej pedagogickej činnosti vychoval viacero doktorandov. Počas jeho aktívnej kariéry sa zapájal do štátnicových komisií pre magisterské skúšky v odboroch geológia a paleontológia a bol členom dvoch odborových komisií pre doktorandské štúdium v programoch sedimentológia, tektonika a paleontológia.

 Vedecká práca 
Patrí medzi významné vedecké osobnosti doma aj v zahraničí. Absolvoval viaceré študijné stáže a mobility na renomovaných pracoviskách v Holandsku, Taliansku, Nemecku, Poľsku, Iráne, Číne a Kanade. Vo svojom výskume sa zameriaval najmä na sedimentológiu, stratigrafiu a paleogeografiu Západných Karpát, pričom významné sú aj jeho výsledky v oblasti paleontológie a paleoekologických interpretácií triasových a jursko-kriedových sedimentárnych prostredí centrálnych Západných Karpát a pieninského bradlového pásma.

Bol vedúcim aj spoluriešiteľom viacerých domácich projektov VEGA, KEGA a APVV a zároveň sa podieľal na riešení medzinárodných projektov IGCP programu UNESCO, Višegrádskeho fondu a bilaterálnych projektov s viacerými európskymi krajinami. Viedol medzinárodný projekt IGCP 362 a participoval aj na mnohých ďalších projektoch IGCP. Zastával viaceré významné odborné funkcie.

 Ocenenia a členstvá 
Bol predsedom Národného geologického komitétu Slovenskej republiky, členom Slovenskej komisie pre UNESCO pri MZV SR a členom komisie Slovenského literárneho fondu pre prírodné vedy. Aktívne pôsobil aj v odborných spoločnostiach, napr. Slovenskej geologickej spoločnosti, čestným členom Poľskej geologickej spoločnosti a členom Učená spoločnosť SAV. Do roku 2002 pôsobil ako šéfredaktor medzinárodného vedeckého časopisu Geologica Carpathica. Za svoju mimoriadnu vedeckú a organizačnú činnosť získal viacero významných ocenení, vrátane medailí Jána Slávika, Dimitrija Andrusova, zlatej medaily Geologického ústavu SAV, medaily akademika Bohuslava Cambela a ceny Jána Pettka.

 Publikácie 
Publikoval ako prvý autor alebo spoluautor vyše 260 vedeckých publikácií. Zostavil prvú slovenskú učebnicu sekvenčnej stratigrafie aj slovenský stratigrafický kód. Venoval sa aj popularizácii geológie.

Monografie a kapitoly v monografiách, popularizačné práce:
 Michalík, J., Broska, I., Franců, J., Jendrejáková, O., Kochanová, M., Lintnerová, O., Masaryk, P., Papšová, J., Planderová, E., Šucha, V., Zatkalíková, V., 1992: Štruktúrny vrt Dobrá Voda DV-1 (1140,8 m) (Dobrá Voda – Konča skaliek). Regionálna geológia Západných Karpát, 27, 139 s.
 Vašíček Z., Michalík J., Reháková D., 1994: Early Cretaceous stratigaphy paleogeography and life in Western Carpathians. Beringeria, Wurzburger geowissenschaftliche Mitteilungen, 10, 109 s.
 Michalík, J., Reháková, D., Kováč, M., Soták, J. & Baráth, I., 1999: Geológia stratigrafických sekvencií. Základy sekvenčnej stratigrafie. Bratislava, Veda, 234 s.
 Hovorka, D., Michalík J., 2001: O čom hovoria naše vrchy.
 Michalík, J., Vass, D., Hudáčková, N., Kováčová, M., Lintnerová, O., Reháková, D., Soták, J., Schlögl, J., Aubrecht, R., Vozárová, A., Sliva, Ľ., Lexa, J., Konečný, V., Túnyi, I., Potfaj, M., 2007: Stratigrafická príručka: slovenská stratigrafická terminológia, stratigrafická klasifikácia a postupy. Veda, Bratislava, 166 s.
 Michalík, J., Vašíček, Z., 2013: Vrch Butkov: kamenný archív histórie slovenských vrchov a druhohorného morského života. 1. vyd. Bratislava, Veda, 164 s.

 Referencie 

Kategória:Osobnosti z Prahy
Kategória:Slovenskí geológovia
Kategória:Pracovníci Slovenskej akadémie vied
Kategória:Vyučujúci na Prírodovedeckej fakulte Univerzity Komenského v Bratislave
Kategória:Absolventi Prírodovedeckej fakulty Karlovej univerzity